जाति की वजह से प्लेन में चढ़ने पर मिले ताने; विदेशों में मिली सराहना, तब मुझे सिर-आंखों पर बिठाया
एक हाथ में माइक और दूसरे से अपनी छोटी-सी बेटी को संभालते हुए बड़े नेताओं का इंटरव्यू करने वाली, समाज के वंचित तबकों की आवाज उठाने वाली मीना कोटवाल ने अपने संघर्षों को वुमन भास्कर से साझा किया है। आज ‘ये मैं हूं’ में उनके संघर्षों की कहानी; जो दूसरी महिलाओं की लिए प्रेरणा हो सकती है
एक हाथ में माइक और दूसरे से अपनी छोटी-सी बेटी को संभालते हुए बड़े नेताओं का इंटरव्यू करने वाली, समाज के वंचित तबकों की आवाज उठाने वाली मीना कोटवाल ने अपने संघर्षों को वुमन भास्कर से साझा किया है। आज ‘ये मैं हूं’ में उनके संघर्षों की कहानी; जो दूसरी महिलाओं की लिए प्रेरणा हो सकती है…
मैं मीना कोटवाल। पेशे से पत्रकार हूं। कुछ दिन पहले राहुल गांधी का इंटरव्यू किया था। एक हाथ में माइक और दूसरे हाथ में मेरी बेटी थी। लोगों ने कहा कि एक मां ऐसी ही होनी चाहिए। लेकिन यह पहला मौका नहीं था; जब मैं अपनी बेटी को गोद में लेकर रिपोर्टिंग पर गई। शायद 'भारत जोड़ो यात्रा' के दौरान राहुल गांधी का इंटरव्यू था, इसलिए लोगों ने ज्यादा ध्यान दिया।
जब मेरी नौकरी छूटी तो उस दौरान मैं प्रेग्नेंट थी। प्रेग्नेंसी के दौरान ही मैंने अपना काम शुरू किया। आखिर तक मैं काम करती रही। मेरी बेटी जब तीन महीने की हुई तो मैंने अपना काम फिर से शुरू कर दिया।
मैं समाज के जिस तबके से आती हूं; उसे दलित और अछूत कहा जाता है। यही वजह है कि मुझे हवाई जहाज में चढ़ते देखकर भी लोग गालियां देते हैं। उन्हें लगता है कि मुझे यहां नहीं होना चाहिए। मेरी मुखरता उनको अखरती है।
मैं अपनी रिपोर्टिंग के माध्यम से समाज के दबे-कुचले लोगों की आवाज उठाती हूं। लेकिन पिछले दिनों अमेरिका के प्रतिष्ठित अखबार ‘न्यूयॉर्क टाइम्स’ में मुझी पर एक रिपोर्ट छपी। उनकी नजर में मैं भी ‘दबी-कुचली’ ही हूं शायद। अगर न होती तो मुझे नौकरी से नहीं निकाला जाता और न करियर में आगे बढ़ने पर गालियां और धमकियां मिलतीं।
अपने पूरे खानदान की पहली पढ़ी-लिखी लड़की हूं
मेरा परिवार मूल रूप से राजस्थान का रहने वाला है। राजस्थान में एक तो रोजगार की दिक्कत थी, दूसरी हमारे लिए इज्जत के साथ जिंदगी बसर कर पाना भी कठिन था। इसलिए मां-पिताजी दिल्ली आकर मजदूरी करने लगे।
मेरा जन्म दिल्ली में ही हुआ। परिवार में कोई पढ़ा-लिखा नहीं था। लेकिन पापा को लगता था कि बिटिया पढ़ जाए तो अच्छा है। ऐसे में सरकारी स्कूल से मेरी पढ़ाई शुरू हुई। मेरी मां भी अनपढ़ थीं। लेकिन उन्होंने मुझे कभी क्लास मिस नहीं करने दी। शायद एक कसक उनके भी मन में थी। मैं नहीं पढ़ पाई लेकिन, मेरी बेटी को पढ़ना चाहिए।
मेरी दो बड़ी बहनें भी हैं। उन्होंने 8वीं तक पढ़ाई की। लेकिन मुझे हमेशा से ऐसा लगता था कि मुझे खूब पढ़ना है; पढ़ाई जहां खत्म होती है, वहां तक पढ़ना है।
लेकिन मेरे घर की स्थिति ऐसी नहीं थी कि मैं आराम से पढ़ सकूं। इतने पैसे ही कहां थे! यही वजह है कि मैंने 11वीं से ही पार्ट टाइम जॉब शुरू कर दी। इससे जो पैसे आते, उसे अपनी पढ़ाई में लगाती।
पत्रकारिता में आई ताकि भेदभाव से बच सकूं
मैंने अपनी जाति के चलते अपने हमेशा भेदभाव सहा। स्कूल में पढ़ते हुए, गली-मोहल्ले में खेलते हुए जाति कहीं भी आपका पीछा नहीं छोड़ती।
मैं डिस्टेंस से ग्रेजुएशन कर रही थी। तभी किसी ने पत्रकारिता के बारे में बताया। मैंने पत्रकारों को बस टीवी पर देखा था। लगता था कि ये बहुत पढ़े-लिखे और ईमानदार लोग होते हैं। ये जात-पांत से ऊपर ऊठ चुके होंगे।
ऐसे में मैंने पत्रकारिता में आने का फैसला किया। मैंने पहले जामिया और फिर IIMC-दिल्ली जैसे प्रतिष्ठित संस्थानों से पढ़ाई की।
जाति ने कहीं पीछा नहीं छोड़ा
मैं जो सब्ज-बाग देख कर पत्रकारिता में आई थी, वो जल्दी ही धुंधला पड़ने लगा। IIMC-दिल्ली से पढ़ाई के बाद मेरी नौकरी एक प्रतिष्ठित संस्थान में लगी। लेकिन मेरी जाति ने यहां भी मेरा पीछा नहीं छोड़ा। मैं जिन लोगों को ‘जात-पांत’ से ऊपर समझती थी, वे भी बाकियों जैसे थे।
कुछ ही महीनों में ये नौकरी मेरी लिए गले की फांस बन गई। ऑफिस जाते हुए लगता था मानो सुसाइड करने जा रही हूं। फिर एक दिन मुझे बाहर का रास्ता दिखा दिया गया।
स्टोरी में आगे बढ़ने से पहले पोल पर अपनी राय साझा करते चलें...
कहीं नहीं मिली नौकरी, सुसाइड की भी कोशिश की
बाद मैंने कई जगह कोशिश की। मुझे कहीं भी नौकरी नहीं मिली। ऐसी बात फैला दी गई कि मुझे काम ही नहीं आता। मैं पढ़कर अपने परिवार की स्थिति ठीक करना चाहती थी। लेकिन बड़े संस्थानों से पढ़ने और पढ़ाई पर काफी पैसे खर्च करने के बाद भी मुझे नौकरी नहीं मिल रही थी।
ये मेरे लिए काफी मुश्किल वक्त था। इस दौरान कई बार मुझे आत्महत्या के खयाल आते। मैंने ऐसी कोशिश भी की।
तब मैंने सोच लिया कि चुप नहीं रहूंगी
मैं काफी वक्त तक खाली रही। मन में तरह-तरह के ख़याल आते। लेकिन फिर एक दिन लगा कि मैं कहीं भी जाऊं, मेरी जाति मेरा पीछा नहीं छोड़ने वाली। आखिर इससे कब तक मुंह फेरा जा सकता था। दूसरी ओर, नई नौकरी में मेरे साथ भेदभाव नहीं होगा, ये मानना भी मुश्किल था। दूसरी ओर, मुझे उन लोगों को जवाब भी देना था जो कहते थे कि मुझे काम करना ही नहीं आता। ऐसे में कुछ सीनियर्स की सलाह पर मैंने एक पोर्टल और यूट्यूब चैनल शुरू किया- ‘द मूकनायक’।
इसके माध्यम से मैंने वंचित तबकों और महिलाओं की आवाज उठानी शुरू की।
मां और दादी को लेकर गालियां, जहाज चढ़ने पर भी ताने
जब से मैंने अपनी आवाज बुलंद की, कई लोग और संगठन मेरे पीछे पड़ गए। उन्हें शायद बोलती हुई महिलाएं पसंद नहीं आतीं। उन्हें घर में चुप बैठी, चूल्हा-चौका करके, जुल्म सहने वाली महिलाएं ही आदर्श नजर आती हैं।
मेरी जाति और मेरे महिला होने की वजह से कुछ लोगों का मेरा आगे बढ़ना सहन नहीं होता। जब मैं सोशल मीडिया पर ऐसी कोई फोटो डालती हूं, जिसमें मैं फ्लाइट से सफर कर रही हूं या किसी रेस्टोरेंट में खा रही हूं; तो कमेंट में गालियां और ताने दिए जाते हैं।
एक बार तो मेरी मां और दादी को लेकर गालियां दी गईं। कहा गया कि ‘मैला उठाने वाली की लड़की कहां आ गई!’ मैंने पुलिस में और महिला आयोग में कंप्लेन भी दर्ज कराई। लेकिन नतीजा सिफर रहा।
मैं नहीं चाहती की मेरी बेटी भी वो झेले जो मैंने सहा
जब मेरे साथ अन्याय हुआ तो हाथ में दो ऑप्शन थे। पहला ऑप्शन था कि मैं चुपचाप सबकुछ सहती चली जाऊं और भेदभाव को अपनी नियति मान लूं। दूसरा ऑप्शन था- इसके खिलाफ आवाज उठाना।
मैं नहीं चाहती थी कि जो कुछ मैंने सहा वो अगली पीढ़ी में मेरी बेटी को भी सहना पड़े। ऐसे में मैंने ठान लिया कि इस अन्याय के खिलाफ आवाज उठाऊंगी।
विदेशों में हुई सराहना तो लोगों मे भी मेरे काम को देखा
पिछले दिनों ‘न्यूयॉर्क टाइम्स’ और ‘खलीज टाइम्स’ जैसे इंटरनेशनल मीडिया प्लेटफॉर्म ने मेरी कहानी छापी। जिसके बाद देश में भी मेरे काम की सराहना हुई। आजकल मुझे कई जगहों पर बोलने के लिए भी बुलाया जाता है।
मैं महिलाओं और लड़कियों को हमेशा यही कहती हूं कि जिंदगी के किसी भी मोड़ पर हों, अन्याय को कभी बर्दाश्त मत करिए। अपने लिए न सही तो आने वाली पीढियों के लिए ही सही, जुल्म के खिलाफ आवाज उठाइए। जब आप ऐसे करेंगी तो एक दिन आएगा; जब हर कोई बराबर समझा जाएगा। हमारी जाति या लिंग के आधार पर हमसे कोई भेदभाव नहीं होगा। ऐसा समाज बनाना ही बाबा साहब अंबेडकर का सपना था। मैं भी इसी सपने को पूरा करने के लिए लड़ रही हूं।